钦定古今图书集成/理学汇编/经籍典/第195卷 > 日知录一 > 鲁之春秋
## 钦定古今图书集成/理学汇编/经籍典/第195卷 > 日知录一 > 鲁之春秋

《春秋》不始于隐公。晋韩宣子聘鲁，观书于太史氏，见
《易象》与《鲁春秋》，曰：“周礼尽在鲁矣。吾今乃知周公之
德与周之所以王也。”〈左传昭公二年〉盖必起自伯禽之封，以
洎于中世。当周之盛，朝觐、会同、征伐之事皆在焉，故
曰：“《周礼》而成之者，古之良史也。”

《孟子》虽言“《诗》亡然后《春秋》作” ，然不应伯禽至孝公三百五十年，全无纪载。

自隐公以下，世道衰微，史失其官，于是孔子惧而修
之，自惠公以上之文，无所改焉，所谓述而不作者也。
自隐公以下，则孔子以己意修之，所谓“作《春秋》”也。然
则自惠公以上之《春秋》，固夫子所善而从之者也，惜
乎其书之不存也。